Kürdəmir 50 dərəcə isti ilə “ölüm-dirim” savaşı aparır – Yenicag.Az\nKürdəmir 50 dərəcə isti ilə “ölüm-dirim” savaşı aparır\n04.08.2015 - 17:45\nKürdəmirdə havanın hərarəti rekord həddə çatıb.\nYenicag.az El TV-yə (Region TV) istinadən xəbər verir ki, Kürdəmirdə ilin ən isti günü müşahidə edilib. Sakinlərin bildirdiklərinə görə, günorta saatlarında havanın hərarəti 50 dərəcəyə çatıb.\nHərarətin artıq olması kürdəmirliləri çətinliklə üz-üzə qoyub. İstiliyin yüksək olması səbəbindən açıq havada gəzişən insanlara da az rast gəlinib. İşi üçün açıq havada dolaşanların isə sığınacağı yerlər yalnız ağacların kölgəsi olub.\n“Havalar həddindən artıq istidir. İşlə əlaqədar məcburuq kölgəyə sığınmışıq. Əlacımız yoxdur. Sərinliyə qaçıb giririk”, – deyə rayon sakini Mehdi Mehdiyev bildirib.\nYayın ən isti günündə Kürdəmirdəki iaşə obyektləri xidmət üçün açıq olsa da burada da heç kimə təsadüf olunmayıb. Bəziləri isti hava şəraitində özlərini narahat da hiss ediblər. Vacib işi ilə əlaqədar Kürdəmirə gələn bəzi adamlar isə hətta geri qayıtmaq çətinliyi ilə də üzləşiblər. Kürdəmir Rayon Mərkəzi Xəstəxanasının həkimi Bariz Kərimovun sözlərinə görə bu günlərdə günvurma halı ilə bağlı xəstəxanaya müraciət edən olmayıb. Ancaq həkimlər həddindən artıq istiliyin olduğu bir zamanda insanlara açıq havaya müəyyən saatlarda çıxmağı tövsiyə ediblər.\n“Bu isti orqanizim üçün çox zərərlidir və Kürdəmir əhalisinə mən məsləhət görürəm ki, saat 12 ilə 19 arası günəş şüası altında işləməsinlər”, – deyə Kürdəmir Rayon Mərkəzi Xəstəxanasının şöbə müdiri Bariz Kərimov bildirib. Həkimlər isti havada mayedən daha çox istifadə etməyi məsləhət görürlər.


Elmi əsərlərin siyahısı / AZƏRBAYCANIN NEFT-QAZÇIXARMA SƏNAYESİNDƏ QİYMƏT PROBLEMLƏRİ\nDünya iqtisadiyyatında neft amilinin rolu getdikcə artmağa meyl edir. Ona görə də, xam neftin qiyməti müasir mərhələdə diqqəti cəlb edən problemlərdən biri olaraq qalır. Təsadüfi deyildir ki, neft hasilatında aparıcı rola malik olan şərq ölkələri özləri arasında bir qurum yaradaraq neftin əsas istehlakçılarının təzyiqlərinə baxmayaraq, bu strateji məhsulun istehsalı və qiyməti məsələsində vahid bir mövqedən çıxış edirlər. Qeyd edək ki, bu kimi məsələlər son dövrlərə qədər respublika iqtisadiyyatı üçün o qədər də prinsipial əhəmiyyət kəsb etmirdi, çünki keçmiş SSRİ-də neft və digər mineral sərvətlərin ixracı mərkəzi dövlətin əlində cəmləşmişdi.\nKeçmiş sərt mərkəzləşdirilmiş planlaşma şəraitində qiymətin əmələ gəlməsi məsələsi ayrı-ayrı mərhələlərdə iqtisadi siyasətin mühm istiqaməti sayılsa da, onun həlli iqtisadi sistemdəki çatışmamazlıqlar, iqtisadi münasibətlərin xarakterindən asılı olaraq məhdudlaşırdı. Planlı təsərrüfat sistemi şəraitində bu cür hallar, adi bir xarakter alırdı, yəni bütün imkanlarına görə rentabelli olan bu və ya digər sahə mərkəzləşdirilmiş planlaşma və maliyyələşmənin tələblərini ödəmək məqsədinə görə zərərli bir sahəyə çevrilirdi. Belə sahələrdən biri də neft-qazçıxarma sənayesi idi. Ölkənin valyuta gətirən ən mühüm sahələrindən biri olan neft-qazçıxarma sənayesində qiymət sistemi elə qurulmuşdu ki, guya bu sahə öz xərclərini ödəmək imkanlarına malik deyildir və sahə dotasiya ilə işləyirdi. Ona görə də respublikamız öz müstəqilliyini əldə etdikdən sonra neft-qazçıxarma sənayesində qiymət, istehsal xərcləri məsələləri kəskin bir problem kimi ortaya çıxdı. Problemin ciddiliyi bir də ondan irəli gəlirdi ki, keçmiş İttifaqda sahənin maliyyələşdirilməsi məsələsi artıq qeyri-mümkün idi, respublika öz imkanları hesabına sahənin inkişafına maliyyə vəsaitləri tapmalı idi. Neft-qazçıxarma müəssisələrinin maliyyə vəziyyətini təhlil edərkən belə bir obyektiv nəticə çıxarılırdı: mövcud iqtisadi və maddi həvəsləndirmə sistemi hasilatı sabit saxlamağa, quyu fondundan səmərəli istifadə etməyə xidmət etmir. Belə ki, neftin hasilatında çəkilən xərclər ilə neftin satış qiymətinin arasında bir uçurum yaranmışdır.\nQiymət, mənfəət məsələlərini iqtisadi islahatlarla əlaqələndirərkən keçmiş SSRİ-də bu qiymətin əmələ gəlməsi xüsusiyyətlərinə də nəzər salmaq lazımdır.\n1 iyul 1967-ci ilə kimi SSRİ-də 113 neft-qazçıxarma idarələri üçün 98 cür qiymət müəyyən edilmişdi. Bu qədər çox qiymətin mövcudluğu ondan irəli gəlirdi ki, idarələr üzrə yataqların göstəricilərindən asılı olaraq istehsal xərcləri ciddi fərqlənirdi, bu isə vahid qiymətdən istifadə etməyə imkan vermirdi. Belə bir təcrübə özlüyündə neft-qazçıxarma zavodlarının fəaliyyətinin planlaşdırılmasını, zona qiymətlərinin tətbiq edilməsini çətinləşdirirdi. Geoloji kəşfiyyat işləri üzrə xərclər istehsal xərclərinə aid edilmirdi, onlar büdcədən maliyyələşdirilirdi. Lakin buna baxmayaraq, 1 iyul 1967-ci ildə geoloji kəşfiyyat işlərinə çəkilmiş xərclər neft və qaz üçün müəyyən edilmiş qiymətlərdə və istehsal xərclərində öz əksini tapdı. İstehsal fondları üzrə haqqın onların ilk dəyərinə görə deyil, qalıq dəyərinə görə hesablanması da müəssisələrin vəziyyətinin müəyyən dərəcədə yaxşılaşmasına şərait yaratdı. Bütövlükdə SSRİ üzrə neftin qiyməti 8 zona üzrə müəyyən edildi; 1 ton xam neftin qiyməti 8 və 23 manat arasında müəyyənləşdirildi. Azərbaycan üzrə 1 tonun qiyməti 15,5 manat müəyyən olunmuşdu. Lakin birliyin daxilində «Xəzərdənizneft» üzrə neftin qiyməti-11 manat, «Azneft» birliyi üzrə-24,95 man qəbul edilmişdi.\n1961-ci ildə bir ton neftin qiyməti 7,02 manat, 1965-ci ildə 7,54 manat, 1967-ci ildə, yəni qiymət islahatı ilində 9,02 manat olmuşdur.\nOnu göstərmək kifayətdir ki, 1996-ci ildə respublikamızda xalq təsərrüfatı üzrə əsas istehsalat fondlarının kapital qoyuluşunun 50 faizindən çoxunu özündə cəmləşdirən neft-qazçıxarma sənayesi üzrə mənfəət cəmi 2,5 milyon manat təşkil etmişdi ki, bu da bütövlükdə respublika sənayesi üzrə olan mənfəətin (217,5 milyon manat) bir faizdən də az hissəsini təşkil edirdi. Sonrakı illərdə qiymət islahatı ilə əlaqədar olaraq bu rəqəm artmağa meyil etsə də, o qədər yüksək deyildi. 1926-ci ildə SSRİ miqyasında yenidənqurma tədbirləri çərçivəsində müəssisələrin özünü maliyyələşdirmə prinsipinə keçməsinə kömək edən bir sıra tədbirlər həyata keçirildi, neftçıxarma müəssisələrində təsərrüfat hesabı prinsiplərinin tətbiqi, maddi həvəsləndirməni yaxşılaşdırmağa kömək edən normativ aktlar, qərarlar qəbul edildi. Lakin neftçıxarma sənayesi SSRİ dövlətinin valyuta gətirən ən birinci sahəsi olduğuna görə respublikada «Azərneft» İstehsalat Birliyinin sərbəstliyi o qədər də keçmiş deyildi. Qiymət, istehsal xərcləri mərkəz tərəfindən müəyyən edilirdi.\nBu gün Azərbaycan müstəqil dövlət kimi sərbəst iqtisadi siyasət yeridir ki, onun da tərkib hissələrindən biri neftin qiymətinin müəyyən edilməsidir.\nNeft-qazçıxarma sənayesində iqtisadi islahatlar adı altında tədbirlər 1991-1992-ci illərdə geniş vüsət aldı və bu islahatlar bütünlükdə qiymətlərdə köklü dəyişiliklər etməklə başladı. 1 yanvar 1992-ci ildən qiymətlərin liberallaşdırılmasının həyata keçirilməsi iqtisadiyyatın dəyər proporsiyalarında demək olar ki, inqilabi dəyişikliklər etdi. Təkcə bir ildən də az müddətdə sahələr üzrə qiymətlərin 10-15 dəfə artması müşahidə olundu. Məsələn, 1992-ci ilin 9 ayı ərzində sənaye üzrə qiymət indeksi 14,1 dəfə, o cümlədən energetikada 27,9 dəfə, qara metallurgiyada 37,1 dəfə, neft kimyasında 31,5 dəfə artdı. İstehsal texniki təyinatlı məhsullar üzrə qiymətlərin artımı xalq istehlakı malları üzrə qiymət artımından 2 dəfə çox idi. Belə bir iqtisadi proses iqtisadi islahatların o biri vacib elementləri üzrə əlaqələndirilmədiyindən bir çox istehsal sahələrini iflic vəziyyətinə saldı, istehsal xərclərinin strukturuna elə ciddi təsir etdi ki, illər boyu formalaşmış strukturu ilə onun müqayisəsi demək olar ki, elmi və əməli əhəmiyyətini itirdi.\nNeft-qazçıxarma sənayesində, yuxarıda qeyd etdiyimiz kimi, xam neftin qiymətinin qaldırılması ən kəskin problem kimi qarşıda durdu. Həmin müddət ərzində neftin topdansatış qiyməti 17,6 dəfə artaraq 2200 manata çatdırılırdı. Əlbəttə, ilk vaxtlarda bu sahələrdə qiymət islahatını aparmaq o qədər də sadə məsələ deyildi. Neft və qaz istehsalı respublika iqtisadiyyatının digər sahələri ilə sıx əlaqədardır. Belə bir şəraitdə qiymətlərin sürətli artımı məhsulun keyfiyyətinin o qədər fdə yüksək olması ilə fərqlənməyən sənaye sahələrinin vəziyyətini xeyli pisləşdirə bilərdi. Lakin başqa alternativ variant yox idi. Buna görə də, «Azərneft» və «Xəzərneft» İstehsalat Birlikləri üzrə neftin qiymətinin bir daha qaldırılması və bu məsələnin respublika hökuməti səviyyəsində həll edilməsi məsələsi obyektiv zərurətə çevrildi. Çünki, «Azərneft» İB uzun illər rentabelli işləməmiş, daha dəqiq desək, keçmiş Sovetlər İttifaqının Neft Sənayesi Nazirliyi «Azneft» İB-də neft-qazçıxarmanı səmərəsiz hesab etmiş, hasilata çəkilən xərcləri az planlaşdırmış, onu süni surətdə zərərlə işləyən təşkilata çevirmişdi. Yalnız 1992-ci ildə bu praktikaya son qoyuldu. 1992-ci ildə neft və enerji daşıyıcılarının qiymətinin qaldırılması ilə əlaqədar ilk mühüm qərar qəbul edildi. Qərarın zəruriliyi bir daha onunla müəyyən olundu ki, 1992-ci ilin əvvəlindən bütünlükdə keçmiş SSRİ-də qiymətlərin liberallaşdırılması, qeyd etdiyimiz kimi neft-qazçıxarma sənayesinə də ciddi təsir etmişdir.\nBaxmayaraq ki, ilk dövrlərdə neftin 1 tonunun qiyməti 14 dəfədən çox qalxaraq 1716 manata çatmışdı, lakin yenə də bu qiymət sahəni idarə etmək üçün kifayət deyildi. Neft sənayesində istifadə edilən avadanlıqların, materialların və kimyəvi reagentlərin, elektrik enerjisinin qiymətləri dəfələrlə artdığından neft-qazçıxarma müəssisələrində ağır maliyyə vəziyyəti yaranmışdı. Hesablamalar göstərir ki, o dövrdə neft hasilatını nəinki sabitləşdirmək, onun azalmasının qarşısını almaq üçün külli miqdarda vəsait, o cümlədən valyuta lazım idi. Daxili mənbələr hesabına vəsaitin olmaması, həmçinin qonşu dövlətlərdə neftin qiymətinin yüksək olması qiymətlərin artırılmasını zəruri edirdi. Nazirlər Kabinetinin 1992-ci ilin sentyabrında qəbul etdiyi qərarına əsasən neftin orta topdansatış qiyməti 1 ton üçün 6056 manat olmuşdur. Bu qiymət neft sənayesinin inkişafı üçün nəzərdə tutulmuş sabitləşdirmə fondunun formalaşmasına, əmək haqqının artırılmasına, sosial problemlərin həllinə xeyli imkan yaratdı.\nBununla belə, enerji daşıyıcılarının, hasilat üçün tələb olunan maşın və avadanlıqların qiyməti o qədər sürətlə artırdı ki, onlara olan tələbatı ödəmək üçün maliyyə vəsaitləri çatışmırdı.\n1993-1994-cü illərdə inflyasiyanın yüksək, istehsalın aşağı düşdüyü bir şəraitdə «Azərneft» İstehsalat Birliyinə daxil olan bütün sahələr ili zərərlə başa vurmuşdular.\n1995-1996-cı illərdə neftin qiymətinin qalxması ilə əlaqədar olaraq «Azərneft» İstehsalat Birliyinin maliyyə vəziyyəti xeyli yaxşılaşdı.\nHazırda İstehsalat Birliyi üzrə 1 ton neftin satış qiyməti Azərbaycan hökuməti ilə Beynəlxalq Valyuta Fondu arasındakı razılaşmaya əsasən 1996-cı ilin dekabr ayının 15-dən 290 min manatdır. Bu rəqəm dünya qiymətinin 70-80%-i miqdarındadır. 1997-ci ildə bu rəqəmin 90 dollara çatdırılacağı gözlənilir. ARDNŞ-də neftin satışının ümumi qiyməti 328 min manat olduğu halda, QNQÇİB-də 1 ton neftin satışı 500 min manat olmuşdur ki, bu da dünya qiymətləri saviyyəsindədir. «Azərneft» İB-nin daxilində isə neftin satış qiyməti xeyli fərqlidir. Bu onunla izah edilir ki, hər bir NQÇİ-də neftin maya dəyəri müxtəlifdir.\nApardığımız tədqiqatlardan belə nəticə çıxır ki, quruda hasil edilən xam neftin qiymətinin bundan sonra daha çox artırılması mürəkkəb məsələdir, çünki bu cür istiqamət bir müddətdən sonra bazar münasibətlərinin tələbləri ilə ziddiyyət təşkil edərdi. Ona görə də quruda neftçıxarma sənayesinin normal fəaliyyətinin təmin edilməsi, burada səmərəlilik göstəricilərinin birinci növbədə istehsal xərclərinin aşağı salınmasından asılı olacaqdır. Bu isə strateji əhəmiyyət kəsb edən bir məsələdir.\n5.Azərbaycanın neft-qazçıxarma sənayesində qiymət problemləri. İqtisad Elmləri: Nəzəriyyə və Praktika. Azərbaycan Dövlət İqtisad İnstitutunun nəzəri və elmi praktiki jurnalı. Bakı. №3-4. 1997. 0,3 ç.v.


Aparıcı Vüsalə atasını BİABIR ETDİ - 40 illik ŞOK FAKTLAR ÜZƏ ÇIXDI » Avrasiya.Net\n13 fev 12:01medeniyyet\nAparıcı Vüsalə atasını BİABIR ETDİ - 40 illik ŞOK FAKTLAR ÜZƏ ÇIXDI\n“Kimlər bilir, nələr çəkdim?! Bilmədən yarğılamaq sizə çox asandır! Qarşınızda həmişə dik durdum deyə, heç qırılmadımmı sandınız? Özümü anladacaq kəlmələrim olmayınca susaram mən... içdən, bir sükutla, sadəcə, susaram... İllərlə susdum! Amma bu dəfə məni hayqırmağa məcbur etdiniz! Ağzıgöyçəklər, sizədir sözüm!”\nPublika.az xəbər verir ki, bu sözləri məşhur aparıcı Vüsalə Kərimova reanimasiyada olan atası, Əməkdar artist Vaqif Kərimov haqqında deyib. Aparıcı instaqramda onu atasına qarşı biganə olmaqda günahlandıran insanlara həqiqətləri etiraf edib:\n“40 il atasız böyüyəndə, ata nədir bilməyəndə, ata nəvazişi görməyəndə, ata çörəyi yeməyəndə heç demədiniz niyə belə? İndi Vaqif Kərimovun xəstələnməyi sizdə hisslər oyadıb? Amma deyim, biləsiniz, o hisslər məndə heç olmadı ki, bu gün də ölsün! Yadımdadır, uşaq vaxtı kimsə xətrimə dəyəndə, babam görməsin deyə evimizin arxasındakı bağçada ağacları qucaqlayıb, zülüm-zülüm ağlayırdım, ata deyib qışqırırdım...\nElə bilirdim, gəlsə, heç dərdim olmayacaq. Halbuki, babam məni əl üstə saxlayıb. Çünki mən ana babamın evində dünyaya gəlmişəm. Amma içimdə bu yaşıma qədər bir boşluq var, heç vaxt dolmayacaq. Siz ata çiyni nədir bilirsiniz? Amma mən bilmirəm, çünki ora heç vaxt başımı qoymadım!\nMən ata deyib, göz yaşı tökəndə həmin sizin bu gün məni çarmıxa çəkdiyiniz insan “cükküldəşdiyi” aktrisa yoldaşından dünyaya gələn, məndən doqquz ay kiçik qızına və arvadının birinci ərindən olan uşaqlarına atalıq edirdi!\nMən günahkar idim ki, onun vasitəsilə dünyaya gəlmişəm? Nə haqqınız var məni günahlandırmağa? Nə haqqınız var adını adıma bağlamağa? Mənim oğlum 17 yaşına gəldi, amma Vaqif Kərimovun onun babası olduğunu bilmədi!\nSayənizdə artıq biləcək! Oğlum mənə deyəndə ki, ana şəxsiyyət vəsiqəndə atanın adı səhv yazılıb, başını qatdım, cavabdan qaçdım. Çünki deyə bilmədim, atam məni atdı, atam məni istəmədi, istənilmədən dünyaya gəldim... Bunu deməyə özümü hazır bilmədim heç vaxt, oğluma travma verə bilmədim... Amma siz nə etdiniz?\nXəbərləriniz reytinq versin deyə başqasının həyatını manşet etdiniz! Məni günahlandırdınız! Edin! Artıq nə istəsəniz, edin! Halbuki, Allah bilir nə çəkdiyimi! Allah ürəyimdən su içirtsin məni qınayanlara! Allah yaşadığımı yaşatsın məni günahlandıranlara!\nAllah gözündə kədər qoysun bir ömür boyu məni qınayanların... O zaman məni anlayarsınız... İndi siz cavab verin, atam gəlib atasızlığımı atasız günlərimdən qova bilərmi?\nP.S. Bu mövzu ilə bağlı heç kim məni rahatsız etməsin!”\nXatırladaq ki, dünən İrəvan Dövlət Dram Teatrının aktyoru Vaqif Kərimovun Vüsalənin atası olması və xəstəxanaya yerləşdirilməsi ilə bağlı xəbərlər yayılıb.


UNEC-də Xocalı soyqımınının ildönümünə həsr olunmuş təbdir keçirilib (FOTO) - Trend.Az\nUNEC-də Xocalı soyqımınının ildönümünə həsr olunmuş təbdir keçirilib (FOTO)\nCəmiyyət Materials 25 Fevral 2016 16:16\nFevralın 25-də Azərbaycan Dövlət İqtisad Universitetində (UNEC) Xocalı soyqımınının 24-cü ildönümünə həsr olunmuş təbdir keçirilib.\nUniversitetdən Trend-ə verilən məlumata görə, tədbirdən öncə iştirakçılar Xocalı soyqırımı qurbanlarının xatirəsinə ucaldılan, yarpaqlarında faciə qurbanlarının adları həkk olunan abidə ağacı və tələbələrin soyqırımı əks etdirən rəsm əsərləri ilə tanış olublar.\nTədbir soyqırım qurbanlarının xatirəsinin bir dəqiqəlik sükutla yad edilməsilə başlanıb. UNEC rektoru, professor Ədalət Muradov Xocalı soyqırımının bəşəriyyət və insanlıq əleyhinə yönəlmiş dəhşətli cinayət olduğunu bildirib. Bu amansız soyqırımının acı nəticələrinin dünya ictimaiyyətinə çatdırılmasında, Xocalı faciəsinə hüquqi-siyasi qiymət verilməsində Ulu Öndər Heydər Əliyevin xidmətlərini xüsusi vurğulayıb.\nHeydər Əliyev Fondunun soyqırımı həqiqətlərinin dünyaya bəyan edilməsi istiqamətindəki xidmətlərini vurğulayan rektor Fondun vitse-prezidenti Leyla Əliyevanın təşəbbüsü ilə həyata keçirilən "Xocalıya ədalət!" beynəlxalq təbliğat və məlumatlandırma kampaniyasının əhəmiyyətindən danışıb. UNEC tələbələrinin "Xocalıya ədalət!" çağırışına qoşularaq "UNEC's Khojaly outreach" adlı müsabiqə keçirdiyini bildirib. UNEC-in Yaradıcılıq Mərkəzinin Tarix dərnəyinin təşkil etdiyi müsabiqədə tələbələr Xocalı soyqırımını əks etdirən təqdimatla çıxış ediblər.\nTədbirdə müsabiqə qalibləri Nigeriya vətəndaşı Con Aroqun və Elşad Quliyev öz təqdimatlarını nümayiş etdiriblər. Sonra Xocalıya həsr edilən videoçarx izlənilib. UNEC-in Yaradıcılıq Mərkəzinin hazırladığı "Xocalı soyqırımı tablosu" tamaşası oynanılıb.


Üzeyir Hacıbəyov XIII Beynəlxalq Musiqi Festivalı keçiriləcək\nAna səhifə / Mədəniyyət / Üzeyir Hacıbəyov XIII Beynəlxalq Musiqi Festivalı keçiriləcək\nSentyabrın 18-dən 24-dək ölkəmizdə ənənəvi Üzeyir Hacıbəyov Beynəlxalq Musiqi Festivalının keçirilməsi nəzərdə tutulur. 44 günlük Vətən müharibəsində Ali Baş Komandanın qətiyyəti, Ordumuzun şücaəti nəticəsində tarixi ədalət bərpa edilib və Azərbaycan Respublikası Prezidentinin müvafiq Sərəncamı ilə Şuşa şəhəri Azərbaycanın mədəniyyət paytaxtı elan olunub.\nÜzeyir Hacıbəyov XIII Beynəlxalq Musiqi Festivalı keçiriləcəkFestivalın ilk konsertlərindən biri Şuşada təşkil ediləcəkSentyabrın 18-dən 24-dək ölkəmizdə ənənəvi Üzeyir Hacıbəyov Beynəlxalq Musiqi Festivalının keçirilməsi nəzərdə tutulur. 44 günlük Vətən müharibəsində Ali Baş Komandanın qətiyyəti, Ordumuzun şücaəti nəticəsində tarixi ədalət bərpa edilib və Azərbaycan Respublikası Prezidentinin müvafiq Sərəncamı ilə Şuşa şəhəri Azərbaycanın mədəniyyət paytaxtı elan olunub.Mədəniyyət Nazirliyindən AZƏRTAC-a bildirilib ki, bu səbəblə builki festivalın ilk konsertlərindən biri də Şuşa şəhərində keçiriləcək. Sentyabrın 18-də Üzeyir Musiqi Günündə Xalq artisti Ağaverdi Paşayevin rəhbərliyi altında Fikrət Əmirov adına Azərbaycan Dövlət Mahnı və Rəqs Ansamblı və tanınmış solistlərin iştirakı ilə Şuşada açıq havada konsert təşkil olunacaq.Bundan əlavə, sayca XIII olan bu festival çərçivəsində Bakı, Gəncə və Ağdamda bir neçə tədbirin təşkili planlaşdırılıb. Eyni zamanda, cari festival çərçivəsində ilk dəfə olaraq “Üzeyir sənətinin gənclik sədaları” adı altında yeni proqrama start verilib və gənclərə böyük səhnədə özlərini nümayiş etdirməyə şans yaradılıb.Festival çərçivəsində Azərbaycanın bədii kollektivləri, solistləri ilə yanaşı, ABŞ və Polşadan dəvət olunmuş məşhur musiqiçilərin də çıxışı nəzərdə tutulub.Onu da vurğulamaq lazımdır ki, mövcud pandemiya şəraiti ilə əlaqədar tədbirlərə yalnız xüsusi dəvətnamələr və COVID pasportu ilə giriş mümkün olacaq.


Duqindən Türkiyə ilə bağlı şok çağırış: Bunu etmək istəyirlər\n15 iyul çevriliş cəhdinin hədəfi Ankara-Moskva əlaqələrinin pozulmasıydı.\nİslaminSesi xəbər verir ki, bunu 15 iyul çevriliş cəhdi ilə əlaqədar Türkiyədə keçirilən tədbirlərdən birində çıxışı zamanı rusiyalı filosof Aleksandr Duqin deyib.\n“Rus təyyarəsinin vurulması, səfir Karlovun öldürülməsi münasibətləri pozmağa istiqamətlənmişdi. Mən o zaman bu işdə Ərdoğan və Türkiyənin rolunun olmadığını Putin və digər rus rəsmilərinə anlatdım. Nəticədə Moskva-Ankara tərəfdaşlığı dağılmadı.\n15 iyuldan PKK-nın da xəbəri vardı. O gecə PKK dəstələri İraq və Suriyada çevrilişin uğurla başa çatmasını gözləyirdilər. Türkiyədəki qruplar bundan sonra Şimali İraqdakı dəstələrlə qısa müddət ərzində birləşərək müstəqil dövlətin qurulması üçün çalışacaqdılar. Çevriliş alınsaydı, Türkiyədə vətəndaş müharibəsi başlayacaq, ölkə Liviya və Suriya kimi olacaqdı. PKK hələ də bu çevrilişi təşkil edən qrupla aktiv əlaqələrə sahibdir.\nFətullah Gülən o gecə Türkiyəni ABŞ-a satmaq istəyirdi. Ancaq qəhrəman türk xalqı buna izn vermədi. Bənzər hadisə Rusiyada olsaydı, Putin də Ərdoğan kimi davranar, xalqı küçələrə çıxarardı.\nQərbin yeni bir həmlə etməsinə ehtiyac var idi. Bu hadisələrin hədəfi Ərdoğan-Putin dostluğunu bitirməyə yönəlmişdi. Mən bu hadisələrin avqust və sentyabrda olacağını düşünürdüm, amma onlar iyul ayında çevrilişə cəhd etdilər. Keçmişdən dərs almaq vaxtımız çatıb. Biz bundan öncə də hər zaman savaşdıq, amma sonda həmişə Qərb qazandı. Bizi bir-birimizin üstünə saldılar, nəticədə məhv olduq.\nFETÖ ilə bağlı təhlükə artıq başa çatıb. Tramp Ərdoğanı sevmir, amma o, qlobalist də deyil. Dolayısı yolla rejim dəyişməsinə yönələn əməliyyata ABŞ cəhd etməyəcək. Lakin atlantikçilər hələ də Türkiyədədirlər və çalışırlar. Tramp hər şeyə nəzarət etmək gücündə deyil. FETÖ gələcəkdə istifadə edilməyəcək, amma ABŞ Gəzi Parkı hadisələri zamanı olduğu kimi, gənclikdən yararlanmağa cəhd edəcək. Rusiyada sosial şəbəkələr vasitəsilə bunu etməyə çalışırlar, Türkiyədə də buna cəhd edə bilərlər”, - deyə o bildirib. /axar.az/\nTEQLƏR: Duqindən Türkiyə ilə bağlı şok çağırış: Bunu etmək istəyirlər


Shahin Caferli: ABŞ hökuməti Ukraynaya daha 700 milyon dollarlıq hərbi yardım paketi açıqlayıb - KAFKASSAM - Kafkasya Stratejik Araştırmalar Merkezi\nShahin Caferli: ABŞ hökuməti Ukraynaya daha 700 milyon dollarlıq hərbi yardım paketi açıqlayıb\nKafkassam Editör - 1 Haziran 2022 - 6 dk okuma süresi\nPaketin ən önəmli tərkib hissəsi M142 HİMARS reaktiv yaylım atəş sistemidir, çünki bu, Ukraynanın silahlandırılmasında yeni mərhələnin başlanması deməkdir. ABŞ-dan siqnal alan müttəfiqlər də artıq bu istiqamətdə qərarlar qəbul etməyə başlayıblar. Britaniya M-270 MLRS, Almaniya isə Mars II / MLRS-E sistemləri ilə prosesə öz töhfələrini verəcəklər. (Almaniya IRIS-T hava və raket hücumundan müdafiə sistemi göndərəcəyinə də söz verib, lakin vaxtı məlum deyil.)\nAdları çəkilən reaktiv yaylım atəş sistemləri Ukrayna ordusunun atəş gücünü xeyli artıracaq və 70-84 km dərinlikdəki düşmən mövqelərinə (qoşunların və hərbi texnikanın toplanma yerləri, komanda məntəqləri, sursat, yanacaq anbarları və s.) dəqiqliklə zərbələr endirməyə imkan verəcək. M142 və M270 unikal silahlardır və 160-300 km məsafəyə zərbə endirən taktiki raketlər (ATACMS) də atır. Bu raketlər hələ ki Ukraynaya göndərilməyəcək. Amma əsas məsələ qurğuların özüdür, müharibənin gedişindən və Rusiyanın davranışlarından asılı olaraq ATACMS da növbəti mərhələlərdə savaş meydanında görünə bilər.\nRusiya rəsmi təbliğatının sürəkli təkrarladığı və şüurlara yeritməyə çalışdığı bir mantra var: “Rusiya heç vaxt məğlub ola bilməz”. Yəni ki, “biz nüvə dövlətiyik, nüvə gücü isə müharibələri uduzmur”. Rusiyanın Qərbdəki geniş agentura şəbəkəsi, təsir agentləri və simpatizanları da bu fikri davamlı gündəmdə tutaraq hökumətlərini və toplumlarını buna inandırmağa çalışırlar. Məqsəd Qərb paytaxtlarının Kiyevə təzyiq göstərməsi və onu masaya oturdub, güzəştlərə vadar etməsinə nail olmaqdır. Moskva bu səbəbdən hazırda siyasi müstəvidə özünü maksimum sülhpərvər tərəf kimi göstərir, istər Ukrayna, istərsə də Qərblə dialoqa tam açıq olduğunu bəyan edir.\nAmma “Rusiyanın məğlubiyyəti” deyəndə nəyin nəzərdə tutulduğunu dəqiqləşdirmək lazımdır. Şübhəsiz ki, Ukrayna ordusunun və ya başqa bir dövlətin Moskvaya qədər gedib, Kremlə bayraq sancmasından söhbət getmir, Rusiyanın bu tip məğlubiyyətlə üzləşməsi ehtimalı yoxdur. Amma Ukrayna ərazisi daxilində Rusiya ordusunun məğlubiyyəti niyə mümkün olmasın? Rus əsgərləri robot deyil, onların da adi güllədən ölməsi, döyüşləri uduzması, geri çəkilməsi sübut olunub. Buna misal kimi tarixə baş vurmaq lazım deyil, elə hazırkı savaşda baş verənlərə nəzər yetirmək kifayətdir.\nUkrayna ordusu Qərbin çox minimal yardımı ilə şimal cəbhəsində qələbə qazandı, Kiyevi tutmaq və ya mühasirəyə almaq planını icra edə bilməyəcəyini görən Rusiya komandanlığı Kiyev, Çerniqov və Sum vilayətlərindəki salamat qalmış qüvvələrini geri çəkib, onları şərq cəbhəsinə yönəltdi. Sonra Ukrayna ordusu Xarkov vilayətindəki lokal əməliyyatları ilə rus ordusunu Xarkov şəhəri ətrafından bir qədər uzaqlaşdırdı. Həmin istiqamətdə hazırda yavaş da olsa, irəliləyiş davam edir. Son günlər isə cənub cəbhəsində Ukraynanın irəliləyişləri var, Xerson vilayətində bəzi yaşayış məntəqələrinin azad edildiyi haqda xəbərlər gəlir. Hələ ki bu əməliyyatlar lokal-taktiki xarakterlidir. Genişmiqyaslı hücum əməliyyatları üçün NATO silahları ilə təchizatı davam edən yeni briqadaların təlimləri davam edir. (Yeri gəlmişkən, müharibə zamanı NATO standartlarına keçid daha öncə bənzəri olmayan çox çətin bir işdir və ukraynalılar bunu da bacarmaq zorundadır.)\nUzun sözün qısası, demək istədiyim odur ki, sadəcə Xersonu geri qaytarmaq belə bu müharibədə Ukrayna lehinə strateji dönüş olacaq, çünki 100 günə yaxındır davam edən müharibədə Rusiyanın hələlik bir strateji uğuru var: Krıma quru yolu açmaq. (Hələ ki bu marşrut tam güvənli deyil və MLRS-lər gəldikdən sonra daha da güvənsiz olacaq.) Ukraynanın Xerson vilayətini azad edib, Krımın inzibati sərhədlərinə qayıtması Rusiyanın bu uğurunu aradan qaldıracaq və belə olan təqdirdə, rus ordusunun Donbas cəbhəsindəki torpaq qazanclarının da önəmi azalmış olacaq. Xersondan sonra Zaporojyenin işğal olunmuş hissəsinin geri alınması da asanlaşacaq, çünki rusiyalılar ciddi logistik problemlərlə üzləşəcək, bəlkə də özləri oranı tərk edəcək.\nYəni Ukrayna üçün qələbə variantı 23 fevral 2022-ci il tarixindəki status-kvonun böyük ölçüdə bərpasıdır və bu vəzifənin icrası xəyal deyil. Ondan sonra Rusiya ilə masaya oturmaq olar. Əgər Moskva yenə qəbulolunmaz tələblərini davam etdirsə, onda müharibə davam edəcək və bu zaman Ukrayna öz vəziyyətini, beynəlxalq konyukturun nə dərəcədə uyğun olduğunu götür-qoy edib, maksimum vəzifəni – Krımı və Donbası azad etməyi düşünə bilər. Bu, həm xarici siyasi və hərbi dəstəyin səviyyəsindən, həm də Ukrayna xalqının iradəsindən, onların bir daha çoxsaylı itkilərə hazır olub-olmamasından asılı olacaq…\nGassan Şerbil: Putin intikam almaya geldi\nVladimir Putin, ABD’ye, yıldızının sönmeye mahkum olduğundan emin bir şekilde hitap ediyor. Ukrayna’da devasa bir…\nMubariz Goyushlu: Ukrayna böhranının həlli görünmür\nKafkassam Editör 16 Şubat 2022\nUkrayna ətrafında yaranmış vəziyyətlə bağlı ABŞ-Avropa və Rusiya arasında gərginlik davam edir. Qərb ölkələrinin bugün…\nİran’ın Müstekbir Tavrı Ve İttifak İmkanı\nİstikbar, kibir, büyüklenme ve bunlara dayanan egemenliği ifade etmektedir. Bu konumda ve nitelikte olan yapılara…\nKafkassam Editör 14 Mart 2017\nSince independence, Kazakhstan has always demonstrated its interest and readiness to improve its Armed Forces….


Tarix: 24/10/14 V “Elektron Təhsil” Respublika müsabiqəsinin I mərhələsi başa çatıb\nV “Elektron Təhsil” Respublika müsabiqəsinin I mərhələsi başa çatıb. Müsabiqənin I mərhələsinə 1105 layihə təqdim olunub. Bunlardan 127-si müsabiqənin şərtlərinə uyğun olmadığından qəbul edilməyib.\nTarix: 24/10/14 Azərbaycan Qiymətli Kağızlar üzrə Dövlət Komitəsi gələn il avtomatlaşdırılmış elektron qeydiyyat sistemi istifadəyə verəcək\nAzərbaycan Qiymətli Kağızlar üzrə Dövlət Komitəsi (QKDK) bu ilin 9 ayı ərzində fəaliyyətinin yekunlarına və “2011-2020-ci illərdə Azərbaycan Respublikasında qiymətli kağızlar bazarının inkişafı” Dövlət Proqramının icra statusunun müzakirəsinə həsr olunmuş geniş Kollegiya iclası keçirib.\nTarix: 24/10/14 Beynəlxalq Telekommunikasiya İttifaqına yeni baş katib seçilib\nBeynəlxalq Telekommunikasiya İttifaqının (BTİ) 19-cu Səlahiyyətli Konfransı Çin nümayəndəsi Houlin Çjaonu yekdilliklə təşkilatın yeni baş katibi seçib.\nTarix: 24/10/14 ABŞ şirkəti Çində 25 yeni "Apple Store” mağazası açacaq\n“Apple” şirkətinin baş direktoru Tim Kuk oktyabrın 23-də Çinə işgüzar səfərə gəlib. Şirkət rəhbəri səfər çərçivəsində yerli hökumətin nümayəndələri ilə görüşərək istifadəçi məlumatlarının təhlükəsizlik məsələlərini müzakirə edib, ABŞ istehsalçısının yaxın illər üçün Çinlə bağlı planlarını açıqlayıb.\nTarix: 24/10/14 Yardımlara aid hərtərəfli məlumatların onlayn məlumat bazasında yerləşdirilməsinə görə BMTİP dünyanın ən şəffaf inkişaf təşkilatı seçilib\nTarix: 24/10/14 Ünvanlı yardım almaq üçün yaradılacaq regional qurumlara elektron formada müraciət etmək mümkün olacaq\nTarix: 24/10/14 Əlilliyin müəyyən olunması ilə bağlı aidiyyəti təşkilatlar arasında elektron məlumat mübadiləsinə imkan verən elektron informasiya sistemi hazırlanıb\nTarix: 24/10/14 “LG” şirkəti Ebola virusu ilə mübarizəyə 2000 smartfon ayırıb\nTarix: 24/10/14 “Raspberry Pi” mini-kompüteri sensor displeylə təchiz ediləcək\nTarix: 24/10/14 Bakıda “Nüvə elmləri və onun praktiki aspektləri” müzakirə olunur\nTarix: 24/10/14 Statistik hesabatların formalaşdırılması üzrə avtomatlaşdırılmış vahid informasiya sistemi yaradılacaq\nTarix: 24/10/14 Çin istehsalçısı “4.5G” texnologiyasının inkişaf planını təqdim edib\nTarix: 24/10/14 Naxçıvanda hər yüz ailəyə düşən telefon aparatlarının sayında artım olub\nTarix: 24/10/14 Naxçıvan MR-in məktəblərində istifadə olunan kompüterlərin 84.5 faizi internetə qoşulub\nTarix: 24/10/14 “Microsoft” həmtəsisçisi Ebola virusu ilə mübarizəyə 100 milyon dollar ayırıb


the economist sözaltı sözlük\n1. dünyanın ən nüfuzlu iqtisadiyyat, finans və maliyyə jurnallarından biri. london mərkəzlidir. abş mənşəli wall street journalın rəqibi olaraq bilinir. abş-ın əfqanıstan və iraqda keçirdiyi hərbi əməlliyatlara kəskin müxalifət etmişdir.\n29.03.2014 21:05, 33-cü dərəcədən mason\n2. ieltsə hazırlaşanların oxumasında fayda olan qəzet. gündə 1 xəbər oxuyub həm maariflənmək həm də iqtisadi mövzularda mətnlərə öyrəşmək olar.\n30.03.2014 01:29, uzuncorab hippi\n3. bir çox dillərdə dərc olunan və iktisadçı olmaq istəyənlərin oxuması vacib,iktisadçı olmayacaq şəxslərin isə oxuyaraq dünya iqtisadiyyatından xəbərdar ola biləcəyi dərgi\n30.03.2014 13:36, rəhmətlik məzahim kişinin böyük nəvəsi\n4. redaksiyanın mövqeyini bildirən məqalələrdə müəllifin kimliyini anonim saxlayan jurnal.\n30.03.2014 13:54, Freethinker\n5. "why islam prohibits images of muhammad" adlı məqaləsində maraqlı nüanslara toxunmuşlar. şiə, sünni və vəhhabi təriqətlərinin dinlə əlaqəli şəxslərin üzünün göstərilməsi, şəkli ,müqəddəs şəxslərin türbəsinin tikilməsinə münasibətini göstərərkən,sünni və vəhhabilərin bunun qəti əleyhdarı olduğuna ,şiələrin isə bu məsələdə daha açıq olduğu,bu səbəblə işidin iraqda şiə məbədlərini dağıtdığını yazır.\n25.01.2015 10:17, MadMan


"Arianspace" Azərbaycan peykinin orbitə buraxılması üçün raketdaşıyıcının istehsalına başlayıb\n"Arianspace" Azərbaycan peykinin orbitə buraxılması üçün raketdaşıyıcının istehsalına başlayıb\nTelekommunikasiya 11 Dekabr 2010 14:04 (UTC+04:00)\nAzərbaycan, Bakı, 11 dekabr /Trend, müxbir H.Vəliyev/\nFransanın "Arianspace" şirkəti Azərbaycanın ilk telekommunikasiya peyki "Azerspace"i orbitə buraxacaq Ariane 5 ECA raketdaşıyıcısının istehsalına başlayıb. Bu barədə Trend-ə Rabitə və İnformasiya Texnologiyaları Nazirliyinin Tənzimləmə şöbəsinin aparıcı məsləhətçisi Qulam Abdullayev deyib.\nOnun sözlərinə görə, Ariane 5 ECA raketdaşıyıcısının əsas üstünlüyü 10 ton çəkidə yükün orbitə daşınması imkanına malik olmasıdır.\n"Digər daşıyıcılardan fərqli olaraq "Ariane 5 ECA" raketdaşıyıcısı orbitə dərhal iki peyk buraxmaq imkanına malikdir", - Abdullayev deyib.\nKütləsi üç tondan çox olan "Azerspace" Cənubi Amerikanın şimal-şərqində, Fransa Qvianasında yerləşən Kuru kosmodromundan (Qviana kosmik mərkəzi) buraxılacaq. Buraxılışın dəyəri 93 milyon dollar təşkil edir.\nOrbitə çatdıralacaq kiçik çəkili yük Azərbaycana sığorta xidmətlərində bir neçə milyon dollar qənaət etməyə imkan verəcək.\nYaxın günlərdə peykin 100 faizlik sığortası ilə məşğul olacaq şirkət də müəyyən olunacaq.\nPeykin buraxılışı üzrə işlər 2012-ci ilin sentyabrında başa çatacaq. Buraxılış 2012-ci ilin dördüncü rübünə planlaşdırılıb, 2013-cü ilin yanvarından isə Azərbaycan dünya kosmik bazarında xidmət göstərməyə başlayacaq.\nBu günə nazirlik "Azerspace" resurslarının həyata keçirilməsi üzrə müqavilələrin bağlanması ilə bağlı danışıqlara başlamağı planlaşdırır.


Mondaine klassikləri - indi metalda - Armonissimo\nMondaine klassikləri - indi metalda\n1944 -cü ildə, o vaxt İsveçrə Federal Dəmir Yollarının (SBB) əməkdaşı olan isveçrəli mühəndis Hans Hilfiker, dağlarda itirilmiş stansiyalarda və ölkənin ən böyük şəhərlərinin stansiyalarında hələ də görülə bilən markalı bir saat yaratdı.\nSaat İsveçrənin milli simvollarından birinə çevrildi və 1986 -cı ildə dəqiqliklə aşiq olan bütün sərnişinlər üçün əlçatan oldu (və eyni zamanda XNUMX -ci əsrin ən yaxşı dizaynlarını sevənlər üçün) - rəsmi SBB lisenziyası Mondaine tərəfindən alındı. .\nO vaxtdan bəri, Mondaine ənənələrə sadiq qalaraq, tanınan formaları dəfələrlə yayımlayır. Lakin detalların düzəldilməsi saatın xarakterini də dəyişə bilər. Bu il şirkət Classic seriyasını (dəmir yolu saatlarına həsr olunmuş) metal bilərzikli modellərlə genişləndirdi.\nYeni məhsullar arasında, dialun üç rəng sxemindən istifadə edərək 36 və 40 mm diametrli saatlar var. Qara əllərin əvəzedilməz qırmızı saniyə ilə birlikdə çox təsir edici göründüyü klassik ağ kadrdan əlavə, kolleksiyada qara kadrlı və təzadlı ağ əlləri və işarələri olan bir saat var (əlbəttə ki, ikinci əl tonunu qoruyub saxlamışdır) ).\nQızıl IP örtüklü polad qutulardakı modellər daha inqilabi görünür. Əllər və işarələr də burada qızıldır (bilərzik kimi). Qırmızı detallar toxunulmazdır: ikinci ələ əlavə olaraq, qırmızı fonda qızıl "M" loqotipi olan tacın tərəfi qırmızıya çevrildi. Ağ və qara yığımlı versiyalardan fərqli olaraq, bu markerdə bütün markerlər vurğulanmır (baxmayaraq ki, onlar kadrda yazılıb).\nÖlçüsündən asılı olmayaraq, bütün yeni əşyalar Ronda 513 kvars hərəkəti ilə təchiz olunmuşdur. Başqa bir ümumi xüsusiyyət - korpusun suya davamlılığı 30 metrdir.\nSaat dizaynın mənşəyini gizlətmir: İsveçrə Federal Dəmir Yollarının rəsmi saatının qol saatı şəklində göründüyü mesajı qutunun arxasına həkk olunmuşdur. Bundan əlavə, İsveçrənin Solothurn şəhərində istehsal olunan bütün saatlar, dialdakı marka adının tam altında yerləşən SBB loqotipi ilə işarələnmişdir.\nQol Saatı 0 63 baxış


Şahbaz Quliyevin vəziyyəti pisdir » Ulu Yol Xəbər portalı\nUlu Yol Xəbər portalı » Cəmiyyət » Şahbaz Quliyevin vəziyyəti pisdir\n”Erməni girovluğunda olan Şahbaz Quliyevin vəziyyəti pisdir. Gözləri zəifləyib, eynəklə gəzir”.\nQaziler.az bildirir ki. bunu AzVision-a Kəlbəcərdə ermənilər tərəfindən girov götürülən Şahbaz Quliyevin qardaşı İlham Quliyev deyib.\nO, qardaşına məktub göndərsə də, hələ də cavab almayıb: "Artıq 20 gündür ki, onun adına məktub göndərmişəm. Bilirəm ki, vəziyyəti pisdir. Gözləri çox zəifləyib. Eynəksiz heç nə görmür. Saç-saqqalı ağarıb. Dərmanlarla yaşayır. Vəziyyəti olduqca pisdir. Çox narahatıq, Allahın ümidinə qalmışıq”.


Qisas... » Qadınlar.Co - Qadınlara Özəl Paylaşımlar\nQapı arxasınca örtüləndə Səməd azadlığa çıxdığına inandı. Yox, deyəsən, doğrudan da azadlıqdayam, axı -düşündü...\nÖmründən keçən bu üç il ona qəribə və qorxunc bir yuxu kimi gəlirdi. Əslində o, böyük şəhərə işləməyə-pul qazanmağa gəlmişdi. Lakin, taleyinin ona belə oyun oynayacağını bilmirdi.\nAtasını çox erkən itirmişdi. Anası onu və ondan 3 yaş böyük olan bacısını min-bir əziyyətlə böyütmüşdü. Bacısı orta məktəbi bitirdikdən sonra ailə qurmuşdu. Yəni, təhsilni davam etdirməyə maddi imkanları olmadğından anası onu elə öz kəndlərinə-uzaq qohumlarından birinin oğluna ərə vermişdi. Səməd də təhsilini davam etdirə bilməyib, məktəbi bitirdikdən sornra işləməyə məcbur olmuşdu. Bir il kənddə işlədikdən sonra hərbi xidmətə getmiş və xidmətini sağ-salamat başa vurub qayıtmışdı. İki ay evdə qalıb həyət-baca işlərində anasına kömək etmişdi. Ancaq, maddi imkanları həddindən artıq zəif olduğundan anasına kömək etmək lazım idi. Anası qonşuları Saranın oğlunun da əsgərlikdən qayıtdıqdan sonra Bakıda işlədiyini və pul qazanıb anasına göndərdiyini danışmışdı. Elə Səmədin Bakıya gəlişinin səbəbi də bu qonşunun oğlu Rafiq olmuşdu. Səmədi də özü ilə kirayə qaldığı evə gətirmiş və ona işlədiyi yerdə fəhləlik işi də tapmışdı. İlk günlər şəhər həyatı Səmədi çox sıxmış, lakin sonralar vərdiş eləmişdi.Hətta, gündən-günə şəhərə daha çox alışırdı. Günlər keçdikcə ona elə gəlirdi ki, heç rayondan-kənddən gəlmiyib, elə Bakıda doğulub böyüyüb. Şəhərə gəldiyindən iki il keçmişdi, artıq. Səməd tamamilə dəyişib, başqalaşmıdı. Şəhərə gələndə adi mobil telefon işlətməyi bacarmayan Səməd artıq internet klublarında itib-batmışdı. Bir dəfə təsadüfən internet saytlarının birində bir xanımla tanış oldu. Elə bu tanışlıq da onun həyatını tamamilə alt-üst ellədi. İlk günlər söhbətləri dostluq çərçivəsində oldu. Lakin, sonralar...\nHeç özü də bilmədi ki, necə bağlandı ona. Bir müddət sonra qadın ona ailəli olduğunu və iki qızının da olduğunu etiraf etdi. Qadın hər dəfə ərinin, qaynanasının ona verdiyi zülümlərdən, işkəncələrdən yazar, onunla dərdləşərdi. Get-gedə aralarındakı münasibət tamamilə dərinləşmiş və tamam başqa bir yol almışdı. Səməd artıq onsuz darıxırdı. Ondan təkidlə ev ünvanlarını istəyirdi. Qadınla sərbəst yazışıb-danışmaq üçün kreditə kompyuter belə götürmüşdü. Rafiq ona kənddə pul gğzləyən anasını xatırlatsa da, Səməd tutduğu yoldan dönməmişdi. Bir müddət yazışdılar, skaypla danışdılar. Səmədin fikri qəti idi. Qadına ərindən boşanıb onunla evlənməyi təklif etmişdi. Nəhayət, qadın evlərinin ünvanını ona vermiş və onu evlərinə dəvət eləmişdi. Bazar günü evdə kimsənin olmayacağını və onu gözləyəcəyini demişdi. Qadının dediyi gün onlara getdi. Həyəcandan ürəyi çırpınırdı. Qadının dediyi ünvanı tapdı, qapını astaca döydü. Lakin, gözlədiyi kimi qapını sevdiyi xanım yox, bir yaşlı qadın açdı. Əvvəl düz gəlmədiyini fikirləşdi. Lakin, sevdiyi qadının yaxınlaşıb onu tanımırmış kimi "mama, bu kimdir?" deməsi onu dəhşətə salmışdı. Sakitcə:\n-Bağışlayın, deyəsən, səhv gəlmişəm, dedi.\nPillələri asta-asta düşdü. Ürəyi elə sıxılırdı ki, yeriməyə taqəti belə qalmamışdı. Özünə gəlmək üçün divara sökəndi. Gözlərini açanda özünü xəstəxanada gördü. Düz bir ay qaldı orda. Rafiq hər gün işdən gələndə gəlib ona baş çəkirdi. Həkimlərin dediyinə görə qəfil sarsıntı keçirmiş və da onun səhhətində çox ağır iz salmışdı. Huşu gedib-gəlirdi. Həkimlər bir müddət sakit bir mühitdə dincəlməyi məsləhət bilmişdilər. Lakin, kəndlərinə getməyə nə maddi imkanı vardı, nə də üzü gəlmirdi. Bir az pul yığa bilmiş, onu da xəstəxanaya xərcləmişdi.\nKirayə qaldığı evə gəlmiş, yenidən işinə qayıtmışdı. Rafiq də ona daha heç kimə inanmamağı demişdi. Lakin, ürəyinə hec cürə söz keçirə bilmirdi. Yenə internetə, sayta girməyə başlamışdı. Xanım yenə ordaydı. Yenidən münasibətləri başlamışdı. Qadın ona min-bir dil tökmüş, qapını açanın qaynanası olduğunu, həmin gün qızıgildən tez qayıtdığını demiş və yenidən mehribanlıq eləmişdi. Qadının onunla belə şirrin, mehriban münasibəti Səmədi ona tamamilə bağlamışdı. Lakin, bir gün hər şey dəyişdi. Xanım bir müddət sayta gəlmədi. Gələndə isə Səmədi tanımaq istəmədi. Artıq, ərinin xasiyyətinin düzəldiyini, onu əvvəllər olmadığı qədər çox sevdiyini dedi. Səmədin dünyası yıxılmışdı, sanki.. Xeyli müddət özünə gələ bilmədi. Bir gün onlara gedib, onunla qəti, üz-üzə danışmaq qərarına gəldi. Yenə də qapını həmin yaşlı qadın açdı və Səmədi görüb, "noolub, elə sən hər dəfə səhvən bizə gəlirsən?"-dedi.\nHeç demə sevdiyi qadının əri də evdəymiş. Hadisələr elə sürətlə baş verdi ki, Səməd özünü itirdi. Anasının səsinə gələn kişi onun yaxasından tutub zərblə divara çırpdı, arxasınca da yumruq zərbələri...\nGözünü yenə xəstəxanada açdı. Həkim vəziyyətinin yaxşı olmadını, üstəlik müstəntiqə ifadə vermək lazım olduğunu dedi. Yalnız indi olan hadisələr Səmədin yadına düşməyə başlamışdı. Sevdiyi qadının əri onu ölümcül döyüb xəstəxanalıq etmişdi. Artıq, 15 gündən çox idi ki, burdaydı. Aldığı zərbələr o qədər ağır olmuşdu ki, qabırğaları sınmış, sir-sifəti tanınmaz hala düşmüşdü. Qadının ərini həbs etmişdilər. Hələ məhkəməsi olmamışdı. Hər şey Səmədin verəcəyi izahatdan asılı idi. O, özünü tək bu kişinin yox, həm də onun yolunu gözləyən anasının da qarşısında günahkar sayırdı. Müstəntiqə şikayətçi olmadığını, hər şeyin anlaşılmamazlıqdan baş verdiyini dedi. Xəstəxanadan çıxanda elə bilirdi ki, dünyaya yenidən gəlib. Qərarı qəti idi, kəndə evlərinə qayıtmaq istəyirdi. Lakin, aldığı xəbər onun həyatını tamamilə alt-üst eləmişdi. Onun yolunu gözləyən zəhmətkeş anası dünyasını dəyişmişdi. Kəndə getdi, anasına son borcunu ödəmək üçün..\nBir müddət sonra yenidən Bakıya qayıtmış, işinə başlamışdı. Lakin, heç cürə aldığı mənəvi zərbələrdən sonra özünü ələ ala bilmirdi. Həyatını məhv edən qadından nə olursa olsun, qisas almağı düşünürdü. Bir gün yenə onlara getməyə qərar verdi. Ancaq, sevgisində deyil, qisas almaq üçün.. Qadın yaxınlıqdakı marketdən gəlirdi. Səməd qəfildən onun qarşısına çıxdı. Onu qəfildən görən qadın özünü itirsə də, Səmədi tanımırmış kimi keçib getmək istədi. Lakin, Səməd imkan vermədi. Cibindən çıxardığı bıçaqla ona zərbələr endirməyə başladı. Səsə ətrafdakılar tökülüb gəldi. Qadını "təcili yardım"la xəstəxanaya, onu isə həbsxanaya apardılar. Səmədin vurduğu zərbələr dərin olmadığı üçün xanım bir müddət sonra sağlamlığını bərpa etmişdi. Lakin, bu hadisədən sonra onun da ailəsi dağılmışdı.\nXanım şikayətçi olmasa da Səmədi həbs etmişdilər...\nBu gün isə o, həbsdən çıxmışdı. Sevinirdi, çünki, onu qarşıda xəyal etdiyi təmiz bir həyat yolu gözləyirdi...скачать dle 11.3\nNeməti verənin qulu olaq nemətin deyil!\n70 780 2


9 fevral seçkilərinə müşahidəçilərin BAXIŞI: Pozuntularla bağlı qəti və ehtiyatlı MÖVQE – Yenicag.Az\nAna Səhifə Banner 9 fevral seçkilərinə müşahidəçilərin BAXIŞI: Pozuntularla bağlı qəti və ehtiyatlı MÖVQE\n9 fevral seçkilərinə müşahidəçilərin BAXIŞI: Pozuntularla bağlı qəti və ehtiyatlı MÖVQE\nYeni Çağ Media Qrupu – Fevral 19, 2020 - 15:33\n“İslahatlar fonunda formalaşdırılan rəy ölkədə qismən də olsa, demokratik seçki keçiriləcəyi təsəvvürü yaradırdı”.\n“Səsverməyə 24 saat qalmış təbliğat dayandırılmalı olduğu halda, sosial şəbəkələrdə təşviqat davam etdirilib”.\nFevralın 9-da baş tutan növbədənkənar parlament seçkilərindən artıq 10 gün keçsə də, səsvermənin nəticələri ilə bağlı mübahisələr səngimək bilmir. Seçkidə iştirak etmiş deputatlığa namizədlərin bir çoxu səsvermə prosesinə qanunsuz müdaxilə üzündən saxtakarlığa yol verildiyini bildirərək, nəticələrin ləğv olunması tələbini irəli sürürlər.\nMərkəzi Seçki Komissiyasında (MSK) isə deputatlığa namizədlərdən daxil olan şikayətlərin araşdırılması davam edir. Ali seçki qurumu bu araşdırmalardan sonra hələ ki 4 seçki dairəsində və müxtəlif seçki dairələrinə aid onlarla məntəqədə səsvermənin nəticələrinin ləğv olunması haqda qərar çıxarıb. MSK-da şikayətlərin araşdırılmasının nə zaman yekunlaşacağı hələ məlum deyil.\nBununla belə, çox maraqlıdır, narazı namizədlərin etirazları fonunda qalib elan edilmiş deputatlığa namizədlər və onların tərəfdarları seçkilərin tam şəffaf keçirildiyini, verilən şikayətlərin əsassız olduğunu bildirməkdədirlər. Bu fərqli yanaşmaları nəzərə alaraq, prosesin monitorinqini həyata keçirmiş seçki müşahidə təşkilatlarının mövqelərini öyrəndik.\nDemokratik Təşəbbüslər İnstitutunun (DTİ) rəhbəri Akif Qurbanov Yenicag.az-a açıqlamasında bildirib ki, ölkədə səsvermə günü pozuntuların qeydə alınmadığı seçki dairəsi olmadığı üçün verilən şikayətlər əsaslıdır:\n“Deyə bilərəm ki, seçki prosesindəki pozuntular mərkəzləşdirilmiş qaydada həyata keçirilib. Ölkədə belə bir ab-hava yaradılmışdı ki, guya Milli Məclisin tərkibi aparılan islahatlara adekvat olmadığı üçün təcili surətdə yeni seçki keçirilməlidir. İslahatlar fonunda formalaşdırılan rəy ölkədə qismən də olsa, demokratik seçki keçiriləcəyi təsəvvürü yaradırdı. Ancaq görünən budur ki, yüksək dövlət məmurlarının işdən çıxarılması da seçki prosesinin gedişinə təsir göstərmədi. MSK-nın bundan sonra daha neçə seçki dairəsində nəticələri ləğv etməsi isə artıq siyasi iradədən asılı olan məsələdir”.\nMövzu barəsində Yenicag.az-a danışan Azərbaycanda Vətəndaş Cəmiyyətinin İnkişafına Yardım Assosiasiyası (AVCİYA) Seçki Qərargahının sədri Məhərrəm Zülfüqarlı isə ölkə üzrə bütün seçki məntəqələrində müşahidə aparmadıqları üçün səsvermənin ümumi nəticələrinə dair birmənalı rəy verə bilməyəcəyini deyib:\n“Müşahidəçilərin qeydə alınmasında müəyyən probemlər yaransa da, sonra həmin bürokratik əngəllər aradan qaldırıldı. Bundan başqa, bəzi dairələrdə təşviqat kampaniyası başa çatdıqdan sonra deputatlığa namizədlərin təbliğat plakatlarının tam yığışdırılmaması müşahidə olunub.\nEyni zamanda, səsverməyə 24 saat qalmış təbliğat dayandırılmalı olduğu halda, sosial şəbəkələrdə təşviqat davam etdirilib. Bu kimi hallara artıq münasibət bildirmişik”.\nMəhərrəm Zülfüqarlı seçki pozuntuları barədə ümumi bəyanat verdiklərini vurğulayaraq, MSK-nın hazırda deputatlığa namizədlərin şikayətlərini araşdırdığını qeyd edib.\nmövqe, Müşahidə, pozuntu, Seçki,


Beş ildə 700 addan çox kitab nəşr edilib Ayna.az\nBeş ildə 700 addan çox kitab nəşr edilib\nTEAS Press xarici və yerli yazarların, yalnız müəllif hüquqlarını almaqla kitabları nəşr edir\n2014-cü ildən fəaliyyətə başlayan və hazırda ölkənin ən qabaqcıl nəşriyyat evinə çevrilən TEAS Press 5 yaşını qeyd edir. AYNA xəbər verir ki, bu illər ərzində TEAS Press 700 addan çox kitab nəşr edib.\nTEAS Press Nəşriyyatının digər üstünlüyü isə xarici və yerli yazarların yalnız müəllif hüquqlarını almaqla kitabları nəşr edir. Bundan başqa, hüquqları alınmış xarici nəşrləri orijinal dildən tərcümə etməklə, TEAS Press ətrafına çoxlu sayda tərcüməçilər, redaktor və korrektorları toplaya bilib. Həmçinin nəşriyyata məxsus bir sıra kitabların hüquqları xarici nəşriyyatlar tərəfindən alınaraq xarici dillərə tərcümə olunaraq həmin ölkələrdə nəşr olunur.\nMüəllif: Ayna.az 15 Noyabr 2019 11:42\n15 Noyabr 11:42 Mədəniyyət


Gürcüstandakı seçkilərdən nə gözləmək olar? - TƏHLİL - Azinforum.az İnformasiya Portalı\nAna səhifə / Dünya / Gürcüstandakı seçkilərdən nə gözləmək olar? – TƏHLİL\nGürcüstandakı seçkilərdən nə gözləmək olar? – TƏHLİL\nBu gün Gürcüstanda yerli seçkilərin ikinci turu keçirilir. Gürcü seçicilər 5 şəhər və 15 rayona mer seçəcək. Mer seçkiləri Gürcüstanın 5 böyük şəhərində – Tbilisi, Rustavi, Batumi, Zuqdidi və Kutaisidə keçiriləcək.\nPaytaxtın mer kreslosu uğrunda hakim “Gürcü Arzusu” Partiyasının namizədi Kaxa Kaladze və hazırda həbsdə olan sabiq prezident Mixail Saakaşvilinin “Vahid Milli Hərəkat” partiyasından namizədi Nika Meliya mübarizə aparacaqlar. Digər dörd şəhərdə də rəqiblər bu iki partiyadan olacaq.\nOktyabrın 2-də Gürcüstanda yerli seçkilərin birinci turu keçirilib. Burada qeydə alınmış 3 497 345 seçicinin 52 faizi iştirak edib. Məntəqələrin 100%-nin məlumatlarının hesablanmasından sonra hakim partiya proporsional siyahılar üzrə səslərin 46,75%-ni qazanıb. İkinci yeri 30,67 faizlə “Vahid Milli Hərəkat”, üçüncü yeri Gürcüstanın keçmiş baş naziri Giorgi Qaxariyanın “Gürcüstan naminə” Partiyası 7,81% səs toplayaraq tutub.\nMərkəzi Seçki Komissiyasının açıqladığı nəticələrə əsasən, bu şəhərlərdə namizədlərin heç biri ilk turda qələbə üçün yetərli səs toplaya bilməyib. Seçki qanunvericiliyinə əsasən, birinci turda mer postuna seçilmək üçün namizədlərin hər hansı biri səslərin 50 faizindən çoxunu toplamalıdır. Lakin birinci turda əsas namizədlər olan Kaxa Kaladze 45,5 faiz, Nika Meliya isə 34,13 faiz səs alıb.\nRustavidə “Gürcü Arzusu” Partiyasının namizədi Nino Latsabidze 45,5 faiz, müxalif “Vahid Milli Hərəkat”ın namizədi David Kirkitadxe 34,13 faiz, Batumidə “Gürcü Arzusu”nun namizədi Arçil Çikovani 41,49 faiz, “Vahid Milli Hərəkat”ın namizədi Georgi Kirtadze 42,34 faiz toplayıb. Kutaisi və Zuqdidi şəhərlərində də namizədlərdən hər hansı biri birinci turda mer seçilmək üçün seçicilərin yarısından çoxunun səsini ala bilməyib.\nGürcüstan Mərkəzi Seçki Komissiyasının yaydığı məlumata görə, seçkilərin ikinci turunun keçiriləcəyi bütün seçki məntəqələrində yeni dizaynlı səsvermə kabinələri quraşdırılıb. Kabinalar elə qurulub ki, seçici görünsün, lakin səsvermənin məxfiliyini təmin etmək üçün onun bülleteni tamamilə gizlədilib. Seçkilərin birinci turunda yalnız Tbilisidəki seçki məntəqələrində yeni dizayn kabinələri quraşdırılmışdı. İndi onlar ikinci turun keçirildiyi hər yerdə olacaq.\nSeçkidə əsas rəqiblər həmişə olduğu kimi, barışmaz düşmənlər Bidzina İvanişvili və Mixail Saakaşvilinin “Gürcü Arzusu” və “Vahid Milli Hərəkat” partiyalarıdır.\nXatırladaq ki, Mixeil Saakaşvili seçki ərəfəsində gizlin olaraq Gürcüstan ərazisinə daxil olub. O, oktyabrın 1-də Tbilisidə həbs edilib. Hazırda Rustavi həbsxanasında saxlanılır. Saakaşvili həbsxanada aclıq elan edib. Paytaxtda və digər şəhərlərdə onun sərbəst buraxılması ilə bağlı dəstək aksiyaları keçirilir.\nYeri gəlmişkən müxalif “Mtavari” teleşirkətinin sifarişi ilə beynəlxalq “IPSOS Global” şirkətinin keçirdiyi ictimai rəy sorğusuna əsasən “Gürcü Arzusu” beş şəhərdən birində – Tbilisidə, “Vahid Milli Hərəkat”ın namizədləri isə qalan dörd şəhərdə liderlik edir. Sorğu zamanı respondentlərə belə bir sual verilib: “Seçkilər gələn şənbə günü keçirilsəydi, hansı namizədə səs verərdiniz?”. Cavablar aşağıdakı kimi olub:\nTbilisi: Kaxa Kaladze (“Gürcü Arzusu”) – 51,6%, Nika Meliya (“Milli Hərəkat”) – 48,4%,\nZuqdidi: Anzor Meliya (Milli Hərəkat) – 54,7%, Mamuka Çoçeriya (Gürcü arzusu) – 45,3%,\nRustavi: David Kirkitadze (Milli Hərəkat) – 53,1%, Nino Latsabidze (Gürcü arzusu) – 46,9%,\nKutaisi: Xatia Dekanoidze (Milli Hərəkat) – 51,7%, İoseb Xaxaleişvili (Gürcü arzusu) – 48,3%,\nBatumi: Georgi Kirtadze (Milli Hərəkat) – 51,3%, Arçil Çikovani (Gürcü arzusu) – 48,7%.\nQeyd olunur ki, bəzi hallarda namizədlər arasında fərq o qədər azdır ki, 3%-lik qeyri-dəqiqliyi nəzərə alsaq, əks nəticə yarana bilər.\nSorğu oktyabrın 23-dən 27-dək aparılıb. Seçici hüququ olan 18 yaşdan yuxarı 2600 nəfər təsadüfi seçim yolu ilə seçilib və birbaşa müsahibə yolu ilə müsahibə aparılıb. Sorğu üçün əhalisi 100 min nəfərdən çox olan şəhərlər – Tbilisi, Rustavi, Batumi, Kutaisi və Zuqdidi seçilib.\nGürcüstanın baş naziri İrakli Qaribaşvili IPSOS-un keçirdiyi rəy sorğusuna etimad göstərməyib: “Biz dəfələrlə bəyan etmişik ki, Levan Tarxnişvilinin apardığı araşdırmalar inandırıcı deyil. Onların IPSOS adından istifadə etməsi artıq hər kəsə yaxşı məlumdur. Levan Tarxnişvilinin apardığı saxta araşdırmalar mənim üçün xüsusi maraq kəsb etmir. Çox tezliklə seçkilərin ikinci raundu bizim qələbəmizlə başa çatanda cəmiyyət bunu anlayacaq”.\nSeçki ərəfəsində Gürcüstanda siyasi ehtiraslar artmaqdadır. Avropa İttifaqının Tbilisidəki səfiri Karl Harsel də seçki kampaniyasının gedişində vəziyyətin çox gərgin olduğunu etiraf edib: “Düşünürəm ki, ikinci turun təşviqat kampaniyası zamanı biz yenə də yüksək səviyyədə qütbləşməni, qarşılıqlı təhqirləri müşahidə edirik. Belə bir ab-hava ölkədə demokratik dövlətdə olması gərəkən formada seçki mühitinin yaradılmasına kömək etmir”.\nYerli ekspertlər isə seçkilərin ikinci turu ilə bağlı proqnozlarını səsləndiriblər.\nGürcüstanın Təhlükəsizlik Araşdırmaları və Beynəlxalq Münasibətlər Mərkəzinin rəhbəri Nika Çitadze hesab edir ki, məmurlar seçkidə hakim “Gürcü Arzusu” Partiyasına səs verməyə məcburdurlar, baxmayaraq ki, reallıqda onlar müxalifətin tərəfdarı ola bilərlər: “Bunun nəticəsində müxalifət 20%-ə qədər səs itirir. Lakin seçkilərin ikinci turunda Saakaşvilinin partiyasının namizədləri daha çox səs toplaya bilərlər. Ona görə ki, ikinci tura vəsiqə qazana bilməyən digər müxalifət partiyalarının tərəfdarları onlara səs verə bilər”.\nEkspert Vaxtanq Maisa isə hesab edir ki, “Vahid Milli Hərəkat” Partiyasından olan namizədlərin keçmiş baş nazir Georgi Qaxariyanın rəhbərlik etdiyi “Gürcüstan naminə” müxalifət partiyasının elektoratının da səsini alacağı ehtimalı azdır.\nÇünki Qaxariya seçicilərini ikinci turda kiməsə səs verməyə çağırmayıb, buna görə də onlar sərbəst hərəkət edəcəklər, seçkiyə getməyə də bilərlər.\n“Seçkilərin ikinci turunda seçici fəallığı həmişə aşağı olur. “Vahid Milli Hərəkat” mümkün qədər öz tərəfdarlarını səfərbər edir və aşağı seçici fəallığı ilə onun namizədlərinin qalib gəlmək şansı var. Kaladze və Meliya arasında fərq minimal olacaq ki, bu da “Gürcü Arzusu”nun məğlubiyyəti kimi qəbul edilir. Lakin Kaladze Meliya ilə canlı debatdan imtina edərək elektoratın bir hissəsini itirməməyə çalışıb”, – analitik əlavə edib.\nPolitoloq Vaxtanq Dzabiradzeyə görə, Kaladze Tbilisidə problemsiz qalib gələcək. Lakin Zuqdidi müxalifət namizədi Anzor Meliyanın qalib gələ biləcəyi nöqtədir.\n“Kaladze ilk raundda kifayət qədər böyük üstünlüyə malik idi, Meliya isə ilk raundda Zuqdididə öndə idi. Ümumilikdə, “Gürcü Arzusu”nun əksər regionlarda qalib gələcəyinə əminəm. Düşünürəm ki, “Gürcü Arzusu” 20 seçki dairəsindən ən azı 15-də qalib gələ biləcək”, – ekspert əlavə edib.\nSeçki günü, yaxud sonra təxribatların ola biləcəyinə gəlincə, o, belə bir ehtimalı istisna etməyib: “Təxribatlara hazırlıq və istək hər iki tərəfdə olacaq. Beynəlxalq müşahidəçilərin bu seçkilərə hansı qiymət verəcəyi də böyük əhəmiyyət kəsb edir. Ancaq əvvəlcədən deyə bilərəm ki, qiymətləndirmə təxminən oxşar olacaq. Yəni oktyabrın 2-də verilən qiymətləndirmədən çox da fərqlənməyəcək. Davamlı aksiyalar da mümkündür, amma beynəlxalq dəstək olmasa, onlar əhəmiyyətli nəticə verməyəcək”.\nBu arada, Gürcüstanın üçüncü prezidenti Mixeil Saakaşvili seçkiyə saatlar qalmış müraciət edərək, əhalini səs verməyə və Gürcüstanı xilas etməyə çağırıb. Siyasətçinin sözlərinə görə, onun həyatı da sabahkı səsvermənin nəticəsindən asılıdır.\nSabiq prezident seçkilərin ikinci turunu demokratiya, ölkənin gələcəyi və öz həyatı üçün həlledici adlandırıb: “Bilməyinizi istəyirəm ki, mənim həyatım sabahkı qərarınız və Gürcüstanın qələbəsi ilə tamamilə bağlıdır. Bu gün aclıq aksiyasını tam şəkildə davam etdirirəm. Hər birinizə ümid edirəm”. AzVision.az\nÖncəki Kavala tərəfdarı 10 səfir Cümhuriyyət törəninə çağırılmadı\nNövbəti Azərbaycanda devalvasiya riski ciddidirmi? – ŞƏRH


Fuad Axundov Konstantin Zatulini arxivə göndərdi XEBEROXU.AZ - En son xeberler Azerbaycan xeberleri 2020 xəbərlər bugün 2020 xeber az 2020 xeberler bugun 2020 En son xeber 2020 Новости сегодня: самые свежие и последние новости России и мира\nRusiyanın «Moskovskiy Komsomolets» qəzeti Azərbaycan Prezident Administrasiyasının sektor müdiri Fuad Axundovun Rusiya Dövlət Dumasının komitə üzvü Konstantin Zatulinə cavabını dərc edib.\nXeberoxu.Az-ın məlumatına görə, «Qaregin Njde haqda «xüsusi rəy»: qəhrəmanlaşdırma yolverilməzdir» başlıqlı məqalədə müəllif qeyd edir ki, bütün dünya nasizmin qəhrəmanlaşdırılmasını yolverilməz hesab etdiyi bir vaxtda, rusiyalı deputat «ermənilərin Njde ilə bağlı şəxsi fikrə malik olma haqqı»nın müdafiəsinə qalxıb. O Njde ki, arxivlərdə onun Üçüncü Reyxlə əməkdaşlığı barədə kifayət qədər sənəd var.\nF.Axundov vurğulayır ki, Qaregin Njdenin yaratdığı «Tseqakronutyun» ideologiyası erməni dilindən tərcümədə irqçilik deməkdir. Onun müddəaları, demək olar ki, olduğu kimi Alman Millətçi-Sosialist İşçi Partiyasının məşhur 25 bəndlik proqramından köçürülüb.\n«Ermənistan Respublikaçılar Partiyasının İrəvanda 2004-cü ildə çap etdirdiyi «Qaregin Njde və onun təlimi» adlı proqram kitabçasında müəliflərin özləri qeyd edir ki, erməni «Tseqakronutyun»u İtaliya faşizmi və alman nasizmi ilə qarışdırılmamalıdır. Onlar bunu guya «elmi» baxımdan belə izah edirlər: «Erməni faşizmi və ya nasizmi yoxdur. Var italyan faşizmi, alman nasizmi və… erməni «Tseqakronutyun»u» (səh. 33). Lap cənab Zatulinin dediyi kimi – özlərinə «xüsusi rəy hüququ» tanıyıblar»- deyə Azərbaycan Prezident Administrasiyasının rəsmisi qeyd edir.\nF. Axundov həmçinin diqqət yetirir ki, K. Zatulinin Ermənistanda Hitlerin əlaltılarının qəhrəmanaşdırılması ilə bağlı mövqeyi Rusiya XİN-in bəyanatlarına, bu ölkənin ictimaiyyətinin çağırışlarına və xüsusi xidmət orqanlarının arxivlərində saxlanılan sənədlərə ziddiyyət təşkil edir.\nMüəllif, Ermənistanda nasizmin təbliğ edilməsinə qarşı dözümlü yanaşmanın yolverilməz olduğunu yazır. «Belə laqeydlik həqiqətən yolverilməzdir. Tarixin təhrif olunmasına, yenidən yazılmasına istənilən cəhdin yolverilməz və ədəbsizlik olduğu kimi. Xüsusilə Böyük Qələbənin 75 illiyi ərəfəsində! Hər şeydə «Ermənistanla münaqişə şəraitdə olan Azərbaycan rəhbərliyi»nin əlini axtarmaqdansa, diqqəti bu məsələlərə yönəltmək lazımdır»,-deyə F. Axundov K. Zatulinə cavab verir.\nTrend məqalənin tam mətnini təqdim edir:\nQaregin Njde haqda fikirlərə 12 cildlik «1941-1945-ci illərin Böyük Vətən müharibəsi» ensiklopediyasının «Cizli müharibə: Böyük Vətən müharibəsi illərində kəşfiyyat və əks-kəşfiyyat» adlanan 6-cı cildindəki «Müharibənin həlledici mərhələsində hərbi əks-kəşfiyyatın fəaliyyəti» məqaləsində də yer alıb. Məqalədə deyilir: «1941-1945-ci illərin Böyük Vətən müharibəsi» ensiklopediyasında yer almış məlumata görə, müharibə illərində Njde Bolqarıstan ərazisində erməni əsilli 30-dan artıq agenti ələ alıb. O, həmin şəxslərin diversiya təlimlərində, həmçinin Sovet Ordusunun arxa cəbhəsinə göndərilməsində iştirak edib. Məqsəd təxribatçı fəaliyyət olub. Onun hazırladığı 30 diversantdan 17-si SMERŞ əməkdaşları tərəfindən saxlanılıb və nəticədə diversi-terror aktlarının qarşısı alınıb».


2021, 19 Aprel, Bazar ertəsi, Bakı vaxtı 03:05\nABŞ-ın Hadson İnstitutunda amerikalı və avropalı analitikləri kleptokratiya (bir ailənin, yaxud bir qrupun bir ölkənin sərvətlərini ələ keçirməsi) və pulların yuyulması ilə mübarizə yollarını müzakirə ediblər.\n“Turan” Agentliyinin xəbərinə görə oktyabrın 20-si axşam keçirilən müzakirələrdə Azərbaycandan çirkli nağd pulların Qərb paytaxtlarına axınını dayandırmağın yollarına xüsusi diqqət çəkilib.\nBuna da bax: «Çirkli pullar» necə yuyulur?\n“Kleptokratiya demokratiya üçün geniş yayılmış qlobal təhlükəyə çevrilib. Düşünürük ki, qloballaşma Qərbin lehinə işləyir. Amma əslində kleptokratik rejimlər ondan fəal şəkildə istifadə edir”, deyə britaniyalı jurnalist, "Kleptokratiya lənətdir: yenidən düşünülməsi və qarşısının alınması" adlı yeni məruzənin müəllifi Ben Cuda bildirib.\nO daha sonra qeyd edib ki, bunun qarşısı alınmasa, demokratik institutlar ələ keçiriləcək və satılacaq.\n“Azərbaycana və Avropa Şurasına (AŞ) baxmaq kifayətdir”, deyə o əlavə edib.\nB.Cudanın təqdim etdiyi hesabatda deyilir ki, Azərbaycanın Avropa Şurasına üzvlüyü siyasi mədəniyyətini dəyişdirməyə kömək edəcəyi ümidi ilə qəbul edilib. Bunun yerinə Avropa Şurası onun bənzərinə çevrilib.\nBuna da bax: Baş nazirin ögey oğlu və “Hollivudda yuyulan” çirkli pullar\n“Kleptokratiya Avropa Şurasının Azərbaycanı tənqid etmək imkanını iflic etməyib. Amma bu nüfuzlu qurumun rəsmi orqanlarına manipulyasiya etməyə imkan verir. Ölkədə siyasi məhbusların, səsvermələr zamanı sistemli şəkildə fırıldaqların olduğunu inkar edir”, deyə hesabatda bildirilir.\nHesabatda vurğulanır ki, Bakı AŞ-nın tənqiddən əziyyət çəkmir və hətta 2014-cü ildə oraya sədrlik edib. Avropa İnsan Hüquqları Məhkəməsinin sədrini qəbul edib və bir sıra beynəlxalq konfranslar keçirib.\n“Parlament Assambleyasının bir çox üzvləri Bakının orada insan hüquqları sahəsində heç bir problem olmadığı haqqında fikri ilə razı idilər. ABŞ nəzərə almalıdır ki, dünyada pulların yuyulması epidemiya xarakteri alıb. Amerikanın xarici siyasətini sarsıdır, inkişafı ləngidir, demokratiya üçün təhlükə yaradır”, hesabatda bildirilir.\nMüzakirə iştirakçıları deyiblər ki, ABŞ və Avropa qeyri-leqal əldə olunmuş sərvətlərin leqallaşdırılmasına yol verməyən qanunlar qəbul etməlidir.\nBuna da bax: Oliqarxların malikanələri görmək imkanı...\nMüzakirələrdə ABŞ dövlət katibinin köməkçisinin keçmiş müavini, hazırda Makkeyn İnstitutunun direktoru Devid Kramer da danışıb. O, deyib ki, Azərbaycan insan hüquqlarını kobud şəkildə pozan kleptokratik rejimlərin Qərb paytaxtlarına yol tapmasının və demokratiyaya təhlükə yaratmasının "ən yaxşı nümunəsidir".\n"Korrupsiyaya göz yuma biləcəyimizi və təhlükəsizlik sahəsində əməkdaşlığa xüsusi diqqət yetirəcəyimizi düşünürüksə, böyük səhvə yol veririk. Kleptokratiya və avtoritarizm "birlikdə hərəkət edir" və onlar nə qədər çox korrupsiyaya uğrayırsa, aqressiyaları bir o qədər çox alır. Aynaya baxmaq və işləri həyata keçirmək qaydalarımızı təmizləmək lazımdır", deyə Kramer sonda bildirib.


Azərbaycanın müxalifət ittifaqı Dağlıq Qarabağ probleminin həllində QHT-lərin rolunun olmadığını düşünür\nSiyasət 1 İyul 2009 13:06 (UTC+04:00)\nAzərbaycan, Bakı, 01 iyul / Trend , müxbir A.Hüseynbala /\nAzərbaycanın bir qrup müxalifət partiyasının birləşdiyi ittifaq Dağlıq Qarabağ probleminin həllində qeyri-hökumət təşkilatlarının heç bir rolunun olmadığını düşünür.\n"Bu, ümummilli problemdir, bununla bağlı dövlət səviyyəsində, yaxud ölkənin aparıcı siyasi qüvvələrinin iştirakı ilə ümumi mövqeyə gəlmək mümkündür", - çərşənbə günü Trend -a Demokratiya Uğrunda İttifaqda (DUİ) təmsil olunan Azadlıq Partiyasının sədri Əhməd Oruc bildirib.\nTrend -un arayışı: Demokratiya Uğrunda İttifaq iyulun 3-də Dağlıq Qarabağ münaqişəsinin nizamlanması ilə bağlı aparılan danışıqların hazırki vəziyyətini müzakirə etmək üçün növbəti "Qarabağ forumu" keçirəcək. Azərbaycanın müxalifyönlü Vətəndaş Həmrəyliyi Partiyası da bu günlərdə siyasi partiyaların və qeyri-hökumət təşkilatlarının iştirakı ilə Dağlıq Qarabağ probleminə həsr olunan forum keçirilməsi təşəbbüsü ilə çıxış edib.\nOrucun sözlərinə görə, Dağlıq Qarabağ problemi ilə bağlı daimi müzakirələr təşkil edən forum var. "Forumun daimi işçi qrupu fəaliyyət göstərir və artiq doqquzuncu tədbirin keçirilməsi qərara alınıb", - partiya sədri əlavə edib.\nOnun fikrincə, başqa partiyaların Dağlıq Qarabağ münaqişəsi ilə bağlı tədbir keçirməsinə qadağa qoymaq niyyətləri yoxdur. "Amma Azərbaycanda fəaliyyət göstərən qeyri-hökumət təşkilatlarının arasında Qarabağ adından sui-istifadə edənlər var. Əgər tədbirdə həmin təşkilatlar da iştirak edəcəksə, hansı uğurlu nəticədən danışmaq olar", - Oruc vurğulayıb.


Bridgestone İspaniyada: Soft və Hard | Formula1 Azərbaycanda\nBridgestone İspaniyada: Soft və Hard\nMövsümün ilk Avropa yarışına Bridgestone şirkəti quru asfalt üçün Hard və Soft təkərlərini gətirəcək. Barselona trası təkərlərə qarşı kifayət qədər […]\n08 May 2010, 12:37\nMövsümün ilk Avropa yarışına Bridgestone şirkəti quru asfalt üçün Hard və Soft təkərlərini gətirəcək. Barselona trası təkərlərə qarşı kifayət qədər sərtdir, xüsusən də sol qabaq təkər bu trasda çox yüklənir.\nİlk yarışlardan fərqli olaraq, komandalar mövsümöncəsi testlərdə Circuit de Catalunya trasında çalışıblar, amma bir çox sazlanmalar yenidən axtarılacaq, axı ənənəvi olaraq, mövsümün məhz bu yarışında bütün komandalar tamamilə yeni maşınlarla gəlirlər. Bridgestone-un yarış təkərləri şöbəsinin başçısı Hirohide Hamaşıma vəziyyəti şərh edib…\nHirohide Hamaşima: “Circuit de Catalunya – maşınının balansını yoxlayan indikatordur. Bu trasda sürətli olanlar bütün traslarda sürətli olacaqlar. Güman edirəm ki, mövsümöncəsi testlərdə olduğundan hava bu dəfə isti olacaq. Belə temperatur rejimində motor və təkərlər özlərini bir az başqa cür aparacaqlar və bütün bu faktorları nəzərə almaq zəruridir.\nBu mövsümün ilk Avropa mərhələsidir, müxtəlif yeni texniki yeniliklər görəcəyik. Maşınlar modernizə olunub və biz mövsümün əvvəli ilə effektliyin fərqini qiymətləndirə biləcəyik.\nTrasın codluğu orta səviyyədədir, ona görə də bu yarış üçün biz Hard və Soft tərkiblərini hazırlamışıq. Trasın konfiqurasiyası üzündən qabaq sol təkər ciddi yüklənmələrə məruz qalır, ona görə də problemlər mümkündür…”


Qədim tarixə və zəngin mədəniyyətə malik Füzuli abidələri – Qarğabazar məscidi 1905.az\nAzərbaycanın qədim tarixə və zəngin mədəniyyətə malik bölgələrindən biri də Füzulidir. Bölgənin tarixinin qədimliyini qalalar, qədim insan məskənləri, arxeoloji qazıntılar zamanı aşkar edilmiş maddi mədəniyyət abidələri və nümunələri, qədim sikkələr, məişət əşyaları, həmçinin orta əsrlərə aid memarlıq və heykəltaraşlıq tikililəri və s. sübut edir.\nRayonun ərazisi Antik və inkişafın sonrakı dövrlərinə aid çoxlu sayda maddi mədəniyyət qalıqları, tarixi abidələri ilə zəngindir. Azərbaycanın Ermənistan tərəfindən işğal olunmuş və işğaldan azad edilmiş bölgələrində yüzlərlə tarixi əhəmiyyətli memarlıq abidələri var. Onlardan biri də Füzuli rayonunun Qarğabazar kəndidir. 2020-ci il oktyabrın 20-də Azərbaycan Silahlı Qüvvələri tərəfindən işğaldan azad edilmiş Qarğabazar Füzuli rayonunun inzibati ərazi vahidinə daxil olan kənddir. Orta əsrlərlə bağlı qaynaqlarda kəndin adı Qarğabazarı yazılıb. Bu kəndin adına Osmanlı qaynaqlarında da rast gəlinir. Qarğabazar kəndi İbrahimxəlil xanın böyük oğlu Məmmədhəsən ağa Cavanşirin idarəçiliyində olub, sonra isə onun oğlu Cəfərqulu xan idarə edib. Kəndin adının mənşəyi ilə bağlı bir çox rəvayətlər və fikirlər söylənilir. Deyilənə görə, burada böyük bir bazar olub və həddən artıq səs-küylü olub. Elə bu səbəbdən də həmin yerə gəlmiş tacirlər kəndin adını “Qarğalıbazar” adlandırıblar. Əlbəttə, bu, rəvayətdir. Əslində isə kəndin adının Qarqar tayfaları ilə əlaqələndirilməsi daha düzgün variantdır.\nBu fikirləri AZƏRTAC-a açıqlamasında Bakı Dövlət Universitetinin professoru, tarixçi alim İbrahim Zeynalov söyləyib. O bildirib ki, Qarabağ bölgəsində, o cümlədən Füzuli rayonunun ərazisində çoxlu sayda məscidlər var. Qarğabazar kəndində yerləşən eyniadlı məscidin tarixi qədimdir. El arasında bu, Şah Abbas məscidi kimi tanınıb, elmi ədəbiyyatlarda isə Hacı Qiyasəddin məscidi kimi öz əksini tapıb. Məscidin qapı çatı üzərindəki kitabədə yazılıb: “Bu məscidi böyük Allahın mərhəmətli bəndəsi Hacı Qiyasəddin tikdirib. Hicri 1095”. Bu da miladi tarixi ilə 1683-1684-cü ilə uyğundur. Tikilinin quruluşuna və xarici görünüşünə gəldikdə onu deyə bilərik ki, Hacı Qiyasəddin məscidi eyvansızdır. Tamamilə yerli daş materialları ilə bir zaldan ibarət tikilib. Dam örtüyü tağ-tavan şəklindədir. Giriş qapısı nəzərə alınmasa, burada ağac materialdan istifadə olunmayıb. Məscid kəndin mərkəzindəki sal qayalı təpənin üstündə inşa edilib. Onunla eyni dövrdə (XVII əsrdə) tikilmiş karvansara isə həmin təpənin cənubunda yerləşir. Karvansara və məscid konstruksiyasının memarlıq təhlili hər iki abidənin eyni memar tərəfindən tikildiyini söyləməyə imkan verir. Füzuli şəhərində, eləcə də bu rayonun digər kəndlərində qədim məscidlər çoxdur.


Lent.az -ın xəbərinə görə, görüşdə ölkələrimiz arasında ikitərəfli münasibətlərin müxtəlif sahələrdə, o cümlədən iqtisadi sahədə uğurla inkişaf etdiyi qeyd olunub.\nÖtən il, eləcə də bu ilin ilk rübünün nəticələrinə əsasən ticarət dövriyyəsinin artmasını iqtisadi əlaqələrimizin genişlənməsinin yaxşı göstəricisi kimi dəyərləndirən Prezident İlham Əliyev bunun ümumilikdə ikitərəfli münasibətlərimizin inkişafının yaxşı göstəricisi olduğunu vurğulayıb. Dövlət başçısı ölkələrimizin birgə səmərəli fəaliyyəti nəticəsində iqtisadi əlaqələrin möhkəmləndiyini, eləcə də ayrı-ayrı müəssisələr arasında əməkdaşlığın gücləndiyini deyib, iqtisadi əlaqələrimizin bundan sonra da möhkəmlənəcəyinə əminliyini ifadə edib.\nMaksim Oreşkin bir daha prezident seçkilərində inamlı qələbəsi münasibətilə Rusiya Federasiyasının Prezidenti Vladimir Putinin təbriklərini dövlət başçısına çatdırıb. O qeyd edib ki, seçkilərin nəticələri Prezident İlham Əliyevin həyata keçirdiyi siyasi və iqtisadi kursa xalq tərəfindən verilən möhkəm dəstəyin təzahürüdür və Azərbaycanda hökm sürən sabitlik böyük önəm daşıyır. Rusiyalı qonaq qeyd edib ki, hətta Bakıya son gəlişindən keçən bir neçə ay ərzində iqtisadi əməkdaşlıq istiqamətində irəliyə doğru bir sıra ciddi addımlar atılıb.\nPrezident İlham Əliyev aprelin 23-də Rusiya Federasiyasının iqtisadi inkişaf naziri Maksim Oreşkini qəbul edib.\nLent.az -ın məlumatına görə, xəbəri AzərTAC yayıb.